ባለሥልጣኑ  ለደንበኞች የሚሠጠውን አገልግሎት ለማሻሻል እየሠራ መሆኑን አስታወቀ
 ግብር  ከፋዩ  ህብረተሰቡ የሚሠውን አስተያየት በመቀበል በአገልግሎት አሠጣጥ፤በተደራሽነትና በአሠራር ላይ የሚታዩ ችግሮችን ለመፍታት እየሠራ እንደሆነ የገቢዎችና  ጉምሩክ  ባለሥልጣን አስታወቀ ።በባለሥልጣኑ የለውጥ ትግበራ ሥራ አመራር ዳይሮክቶሪየት ዳይሬክተር አቶ ፍቃዱ ወልደ  ሰንበት ለዋልታ እንደገለጹት ግብር ከፋዩ ደንበኛ ቀልጣፋና ተደራሽ የሆነ አገልግሎት  እንዲያገኝ ከሠራተኛው ክህሎትና የአመለካከት ጀምሮ አሠራሮችን ለማሻሻል ጥረቶች እየተደረጉ ነው ብለዋል ።በአገልግሎት አሠጣጡ ላይ ያሉትን ችግሮች ለመለየት ከባለድርሻ አካላት ጋር ውይይት  መደረጉን የገለጹት አቶ ፍቃዱ ቅሬታዎችን መሠረት በማድረግ ክፍተቶችን ለመደፍን የሚያስችሉ ረቂቅ ዕቅዶች ተዘጋጀተዋል ብለዋል ።ሠራተኛው ያለውን ክህሎትና የግንዛቤ ደረጃ በማሻሻል የአገልግሎቱ  ጥራት ለማሳደግ ሙከራ እየተደረገ  ነው ያሉት አቶ  ፍቃዱ የክህሎትና የአመለካከት  ላይ  ያተኮሩ ሥልጠናዎች  ለሠራተኞች  ሲሠጡ ቆይተዋል ብለዋል።በባለሥልጣን መሥሪያ ቤቱ የሚገኙ ሁሉም ሠራተኞች በአንድ ለአሥር አደረጃጀት መዋቀራቸውን የጠቆሙት አቶ ፍቃዱ በአጠቃላይ በተቋሙ 1ሺ 28  ቡድኖች  እንደሚገኙና  በዕየለቱ በአገልግሎት ላይ ስለሚታዩ ወቅታዊ ችግሮች በመወያየት መፍትሔ እንደሚሠጥ ገልጸዋል ። ባለሥልጣን  መሥሪያ ቤቱ አገልግሎት  ፈላጊው ደንበኛ  ላይ መጉላላት እንዳይደርስ  የአንድ  መስኮት አገልግሎትን ተግባራዊ ለማድረግ ፕሮጀክት ነድፎ  ወደ ሥራ ለመግባት እየተዘጋጀ  መሆኑን ዋልታ ኢንፎርሜሽን  ማዕከል ዘግቧል ። 